**Сабақтың тақырыбы**: Қазақтың ұлттық ойындары
**Сабақтың мақсаты:
Білімділік -** Халқымыздың ұлттық ойындарының қалай қалыптасқандығы,
оның атадан балаға, үлкеннен – кішіге мұра болып жалғасып
отырғандығы туралы мағұлмат беру
**Дамытушылық** - Ұлттық ойын түрлерінің мазмұнын түсіндіре отырып, жарыс түрінде
көрсетіп, қызығушылықтарын арттыру
**Тәрбиелік** - Ата бабамыздан бізге жеткен баға жетпес байлығымыз, асыл
қазынамыз ұлттық ойын екендігін біліп өсуге, денсаулығын шыңдай
түсуге тәрбиелеу
**Қолданылған көрнекіліктер**:
Ұлттық ойын түрлері салынған сурет, ұлттық ойынға байланысты буклет, музыкалық аспап
**Сабақтың жүру барысы**:
Ұйымдастыру бөлімі
1. Оқушылардың сабаққа назарын аудару
**Кіріспе сөз:**
Халқымыздың тарихи – мәдени мұраларының түрлері сан алуан. Солардың қай – қайсысы да адамға, соның игілігіне қызмет етуге бағытталған. Осындай аса құнды мәдени игіліктердің бірі – ұлт ойындары. Бүгінде ойынды адам баласы жасаған жеті кереметтің қатарына сегізінші етіп осы ойынның аталып жүруі де жайдан – жай емес. Бұрын ел қорғаушы батыр, жауынгер, халық қайраткерлері, ойын үстінде көрінеді. Сол ойын арқылы шынығып, өзінің бойындағы табиғи дарынын шыңдай түседі. Ұлт ойындары осылайша атадан – балаға, үлкеннен – кішіге мұра болып жалғасып отырған. Ойын тек адамның дене күш – қуатын молайтып, оны шапшаңдыққа, дәлдікке т. б. тәрбиелеп қана қоймай, адамның ақыл – ойының толысуына, есейіп өсуіне де көп пайдасын тигізеді. Манашыұлы Тұяқпай жырында: «Балалармен ойнайды, ойнап жүріп ол бала кеудеге ақыл ойлайды» - деп түйіндейді. Бұдан көретініміз ойын тек көңіл көтеру мен ермек үшін жасалмаған, қайта халықтың жазу өнері әлі дамымаған, оқу орны болмаған кезде өз ұрпатарын өмірге әзірлеу мүмкіншіліктерін пайдаланатын іс – әрекет қызметін атқарған. Қазақтың ұлт ойындары тақырыпқа өте бай және алуан түрлі болып келеді.

**1 -Жүргізуші: «Асық » ойыны**

Асық – қазақ халқының дәстүрлі ойыны. Асық ойыны күндіз де , түнде де айналады.Күндізгісі – мергендікке , түнгісі- ептілікке баулиды.Асық ойынның мынадай түрлдері бар :тәйкі, омпы, алшы, хан, хан ату т.б.
Асықты мұртынан не жамбасынан тұрғызуды омпы дейді.Омпы ойыны тегіс алаңда, жазық жерде , тіпті үлкен бөлмеде де ойналады.
Мақсаты- көп асық ұтып алу. Асық ойыны –халық арасына кең таралған.

**«Көкпар» ойыны**

Көкпар – жігіттердің күш қайратын , ерлік , ептілігін сынайтын – ұлттық ат ойыны.Көкпарға тақымы берік шабандоздар.Жарысқа түсетін бұл додалы сынға денесі жұмыр, аяқтары жуан сәйгүлік аттар қатыстырылады.Бұрындары мал баққан көшпелі халықтар көк бөріні соғып алғанда өлігін ат үстінде сүйрелеп , бір – бірінен ала қашып , лақтырып ойнаған. Кейін ол ұлттық ат спорты ойынына айналған.

**2 – жүргізуші: «Тоғызқұмалақ» ойыны**

Тоғызқұмалақ – шахмат сынды ежелгі ойын түрі.Ойынға екі адам қатысады.Ағаш тақтаға арнайы ұя жасап , олжа салып ойнаған.Ертеде қойшылар малын өріске шығарып, тақыр жерден ұя -шұңқыр ойып, қойдың құмалағымен ойнаған .Тоғызқұмалақ атауы содан шыққан .Бекітілген өз ережесі бар, үлкен шеберлікті , ойлануды , айла – тәсілді қажет ететін күрделі ойын.
**1-жүргізуші: «Теңге алу» ойыны**
Теңге алу – қыраттау жерге биік сырық тігіп , оған көлдененң қағылған тақтайға төмен түсіріп жіңішке жіп іледі. Жіптің ұшына күміс теңгелерді тесіп байлайды да садақ немесе мылтық оғы жетер жерден көздеп атқан. Теңгеге оғын тигізген ойыншы ең мерген саналған

**«Ақсүйек» ойыны**

Ақсүйек- тойға жиналған жастар жаздың айлы түнінде ақсүйек ойнаған. Оның басты шарты лақтырған ақсүйекті жабыла іздеп тауып әкелу.Осы ақсүйек іздеу үстінде бозбала мен бойжеткен өзара сырласып , көңіл құпияларын ашатын болған.

**«Көрші» ойыны**

Көрші – жастар оңаша отауда қыз бен жігіт боп қатар отырысып «көрші» ойнаған. Ортаға ойынды жүргізуші жігіт шығады.Қатар отырған жұптан «көршіңмен татусың ба ?, аразсың ба?» деп сұрайды.Қыз бен жігіт «татумыз» десе , қозғалмайды да, ал «аразбыз» десе көңілі қалаған адамын сұрайды.Ол адамның көршісі сұраған адамын бергісі келмесе жазаланады./өлең айту , би билеу,алақанына соқтыру сияқты , беріп жіберген жағдайда өз көңілі қалаған басқа адамның көршісін сұрайды.Осылай көңілді ойын жалғаса береді.

**2-жүргізуші: «Алтыбақан» ойыны**

Алтыбақан- қазақтың ұлттық ойыны.Алтыбақанды сырықтың екі басында үш - үштен қосақтап /мосы ағаш сияқтандырып / байлайды. Бақанның аша тармағы сырыққа кигізіліп тұруға тиіс.Алтыбақанды құрастырып болғаннан кейін , оның екі басынан үш қатар арқан байлайды.Арқанның екеуі бір деңгейде ,үшіншісі олардан 40-50 см төмен тұрады. Бір деңгейде байланған екі арқанға екі адам қарама – қарсы отырады да , төменірек байланған арқанға аяқтарын тірейді.Бұларды бір адам тербетеді.Алтыбақанда тербеліп отырған екі адам ән салуға тиіс .Алтыбақанды ертедегі ауыл өмірінде ауыл өмірінде жастардың кешкілікте бас қосып , халық аспаптарының сүйемелдеуімен ән салатын , айтысатын , әзіл- оспақ , назды күлкісімен көпшілік болып көңіл көтеретін ойын – сауығы болған.Алтыбақанның дене шынықтыруға да пайдасы мол.

Ал, оқушылар, кім қандай ұлттық ойын түрлерін біледі?
Балалар: көкпар, күрес, теңге алу, жамбы ату, аударыспақ
Мұғалім: Бұл ойындарда қандай мінез – құлықта болуды қажет етеді деп ойлайсыңдар?
Балалар: өжеттікті, батылдықты, шапшаңдықты, табандылықты, тапқырлықты
Мұғалім: Олай болса, оқушылар, келесі кезекте ойын түрлеріне байланысты жаттаған өлең жолдарына кезек берейік.

Бүгінгі ашық тәрбие сағатымызды бастамас бұрын екі топқа бөлінейік.

**1 –топ «Алтындар», 2-топ «Күмістер»**

/топтың белсенділігіне қарай, алтын және күміс әшекей бұйымдар таратылып отырады./

**«Алтындар» тобы:**

Атты баптап
Түсеміз біз көкпарға
Күш болмаса өзіңде
Қаларсың аунап көк шаңға
Құлбарақова Зияда ойын шартын түсіндіреді. Ер балалар көкпар ойынын ойнайды.

**«Күмістер» тобы:**

Бәйге міне басталды
Қосылдым менде шетінен
Озып шықсам егерде
Әжем сүйер бетімнен
Өмірзақ Адия ойын шартын түсіндіреді. Қалған оқушылар бәйге ойнына қатысады.

Ала алмасаң теңгені
Мазақ қылар көпшілік
Ілу үшін теңгені
Керек екен ептілік
Ойын шарты түсіндіріледі. Екі топ теңге алу ойынын көрсетеді.

Кімнің көзі қырағы
Жамбы атуға шығады
Кім тигізсе жамбыға
Сол елінің ұланы
Сахитжанова Перизат ойын шартын түсіндіреді. Екі топ жамбы атудан жарысқа түседі.

Палуан болу оңай ма
Қажет оған көп айла
Сол үшін біз аянбай
Көп күрестік көгалда
Бір оқушы ойын шартын түсіндіреді. Ойыншылар күреске шығады.

Біздер шымыр, жүйрік те
Ойынменен шынықтық
Еп қана емес бірлікте
Керек екен соны ұқтық

Мінекей, құрметті оқушылар әр топ бір-бірімізге қазақтың ұлттық ойындарының бірнеше түрінен ойын ойнау арқылы мәлімет бере алдық.

**Жүргізуші**: Қазақтың ұлттық ойындарының көптеген түрлері бар. Бұл ойындар бос уақытты көңілді өткізуге, денсаулықты шыңдай түсуге, халқымыздың әдет – ғұрпын, салт – санасын біліп өсуге, тілді дамытуға көп жәрдемдеседі.
Осындай ойын түрлерінің бірі – жұмбақ айту. Бұл ойын – қол бос кездің бәрінде айта беруге болады. Жұмбақ айту ой – өрісті кеңейтуге, сауатты молайтуға үлес қосады. Оның шешуін табуда бала ізденеді, сұрайды, ойланады. Осының бәрі сауатын ашады. Бұл ойынды үлкендер де балаларда айтады. Бұл ойын кішігірім сабақ, дәріс.
Кәне, олай болса біз де осы ойынды ойнап көрейік.

Жылға дер ем ақпайды
Жылан дер ем шақпайды (Арқан)

Алты аяқты, төрт көзді
Екі ауызды, бір сөзді
Ынтымақты ел кезді ( Ат мінген адам)

Көліксіз өмір сүрмейді
Ғұмыры жаяу жүрмейді (Ер тоқым)

**Бекіту.** «Еркін жазу» әдісі арқылы студенттер қойылған сұраққа жазбаша түрде жауап береді

*1.Қазақтың ұлттық ойындарын атаңдар ?
2.Теңге алу ойынын қалай ойнайды?
3.Асық ойыны қай уақытта ойналады ?
4. Ақсүйек жылдың қай мезгілінде ойналады ?
5.Тоғызқұмалақ ойны қалай ойналады ?*

**Қорытынды сөз:** Сонымен, ұлт ойындары – ата – бабамыздан бізге жеткен, өткен мен бүгінгіні байланыстыратын баға жетпес байлығымыз, асыл қазынамыз. Сондықтан оны үйренудің күнделікті тұрмысқа пайдаланудың маңызы өте зор. Ойын адамның алдынан өмірдің есігін ашып, оның творчестволық қабілетін оятып, өміріне ұштаса береді. Ойынсыз ақыл – ойдың қалыпты дамуы да жоқ, болуы да мүмкін емес. Ойын дүниеге қарай ашылған үлкен жарық терезе іспетті, ол баланың рухани сезімі жасампаз өмірімен ұштасып, өзін қоршаған ортаны тану арқлы түсінік алады. Ойын дегеніміз тынысы кең, алысқа меңзейтін, ойдан – ойға жетелейтін, адамға қиялымен қанат бітіретін осындай ғажайып нәрсе, ақыл – ой жетекшісі, денсаулық кепілі, өмір тынысы.